Ikääntyneiden hyvinvointia ja terveyttä edistävien neuvonta- ja ehkäisevien palveluiden 
kehittäminen

Asettaminen	
	Sosiaali- ja terveysministeriö on tänään asettanut työryhmän, jonka tehtävänä on valmistella ehdotukset ikäihmisten hyvinvointia ja terveyttä edistävien palvelujen rakenteiden ja toiminnan sisällön kehittämisestä.	

Toimikausi	
	1.4.2008–31.3.2009  	

Tausta	
	Ikääntyneiden hyvinvoinnin ja terveyden edistyminen, toimintakyvyn paraneminen ja varhainen puuttuminen toimintakyvyn heikkenemiseen ovat ajankohtaisia tavoitteita suomalaisessa sosiaali- ja terveyspolitiikassa. Tavoitteiden saavuttamiseksi tarvitaan hyvinvointia ja terveyttä edistävien neuvonta- ja ehkäisevien palveluiden lisäämistä, työmenetelmien kehittämistä ja toiminnan vakiinnuttamista palvelujärjestelmän kiinteäksi osaksi osana kunta- ja palvelurakenneuudistusta. 

Pääministeri Vanhasen II hallituksen ohjelmassa korostetaan ikääntyneiden toimintakyvyn, omatoimisuuden ja itsenäisen suoriutumisen vahvistamista ja hallituksen käynnistämä Terveyden edistämisen politiikkaohjelma sisältää seuraavat tavoitteet:
-	Ikäihmisten neuvontakeskusten verkosto laajennetaan koko maahan 
-	Ehkäisevät kotikäynnit laajennetaan osaksi ikäihmisten palveluvalikoimaa. 

Ikäihmisten toimintakyvyn parantamisen tärkeys nostetaan vahvasti esiin myös sosiaali- ja terveysministeriön strategiassa, jonka mukaan ikääntyneiden toimintakyvyn parantamiseksi on kehitettävä uusia toimintamalleja varhaiseen puuttumiseen ja lisättävä monimuotoista ehkäisevää ja kuntoutumista edistävää toimintaa. Strategiaa konkretisoiva Tie hyvään vanhuuteen -julkaisu (Sosiaali- ja terveysministeriön selvityksiä 2007:8) konkretisoi ministeriön strategiaa ja ehdottaa, että Suomeen luotaisiin kattava ikäihmisten neuvontapalvelujen verkosto, jonka tehtävänä olisi järjestää mahdollisuus saada ”yhden oven” -periaatteella ohjausta, neuvontaa ja sosiaali- ja terveydenhuollon ehkäisevän työn palveluja toimintakyvyn tukemiseksi. Myös Terveys 2015 -kansanterveysohjelma ja Hyvinvointi 2015  ‑ohjelma korostavat hyvinvoinnin ja terveyden edistämisen, toimintakyvyn ylläpitämisen ja parantamisen sekä ehkäisevän sosiaali- ja terveyspolitiikan ja toiminnan teemoja.

Hyvinvoinnin ja terveyden edistäminen on lisääntyvässä määrin esillä kuntien ikääntymispoliittisissa strategioissa ja 2000-luvulla on Suomeen perustettu erilaisia ikääntyvälle väestölle suunnattuja neuvontapalveluja ja tehty ehkäiseviä kotikäyntejä. Toiminta ei kuitenkaan ole koko Suomea kattavaa, eivätkä hyvinvointia ja terveyttä edistävät palvelut ole kaikkien ulottuvilla. Toiminnan malleja ja sisältöjä on kehitetty paikallisesti, eikä tällä hetkellä ole olemassa kattavaa tietoa neuvontapalvelujen laajuudesta tai sisällöistä. Ehkäiseviä kotikäyntejä tehdään tällä hetkellä noin 150 Suomen kunnassa.	

Tavoitteet	
	Työryhmän tavoitteena on hallitusohjelman, terveyden edistämisen politiikkaohjelman ja sosiaali- ja terveysministeriön strategian mukaisesti edistää ja tukea
1.	ikäihmisten hyvinvoinnin, terveyden ja toimintakyvyn myönteistä kehitystä 
2.	varhaista puuttumista hyvinvoinnin, terveyden ja toimintakyvyn heikkenemiseen
3.	ehkäisevien palveluiden lisääntymistä, työmenetelmien kehittymistä ja olemassa olevien hyvien käytäntöjen levittämistä
4.	ikäihmisten hyvinvoinnin ja terveyden edistämisen sekä ehkäisevien palveluiden vakiinnuttamista keskeiseksi osaksi palvelurakennetta.	

Tehtävä	
	Työryhmän tehtävinä on tehdä ehdotukset
1.	ikäihmisten hyvinvointia ja terveyttä edistävän sosiaali- ja terveydenhuollon yhteisen neuvonta- ja palvelukeskusverkoston rakenteeksi, toiminnan sisällöksi ja valtakunnalliseksi toimeenpanoksi. Ehdotuksessa tulee ottaa huomioon laaja-alainen palvelutoiminta, joka sisältää yhteistyön kunnan muiden toimialojen ja järjestötoiminnan kanssa.  
2.	varhaisen puuttumisen työmenetelmien käyttöönottamiseksi ja lisäämiseksi sekä olemassa olevien hyvien käytäntöjen levittämiseksi
3.	ehkäisevien kotikäyntien lisäämiseksi ja niiden vakiinnuttamiseksi kiinteäksi osaksi ikäihmisten palveluvalikoimaa
4.	ikäihmisten hyvinvoinnin ja terveyden edistämisen ja ehkäisevien palveluiden vakiinnuttamiseksi kiinteäksi osaksi palvelurakennetta.

Työryhmän tulee myös selvittää mahdollisesti tarpeelliset säädösmuutokset.	

Organisointi	
		Puheenjohtaja:
Aino-Inkeri Hansson, osastopäällikkö, ylijohtaja, sosiaali- ja terveysministeriö 	
		
Varapuheenjohtaja:
Päivi Voutilainen, kehittämispäällikkö, sosiaali- ja terveysministeriö 	
		
Jäsenet:	
		Merja Söderholm, neuvotteleva virkamies, sosiaali- ja terveysministeriö 	
		Simo Kokko, kehittämispäällikkö, Sosiaali- ja terveysalan tutkimus- ja kehittämiskeskus 	
		Heikki Heinonen, erikoistutkija, Kansanterveyslaitos 	
		Tupu Holma, erityisasiantuntija, Suomen Kuntaliitto 	
		Kari Vehmaskoski, lehtori, Jyväskylän ammattikorkeakoulu, sosiaali- ja terveysala 	
		Hanna-Liisa Liikanen, projektipäällikkö, Etelä-Suomen sosiaalialan osaamiskeskus, Pääkaupunkiseudun sosiaalialan osaamiskeskus SOCCA 	
		Juha Nyman, erityissuunnittelija, Helsingin kaupunki, terveyskeskus 	
		Jaakko Kontturi, kotihoidon johtaja, Seinäjoen kaupunki 	
		Anu Olkkonen-Nikula, koti- ja asumispalveluiden johtaja, Päijät-Hämeen sosiaali- ja terveyskuntayhtymä, peruspalvelukeskus 	
		Reijo Tilvis, professori, Terveyden edistämisen keskus 	
		
Sihteerit: 
Anne-Mari Raassina, ylitarkastaja, sosiaali- ja terveysministeriö 	
		Marjaana Seppänen, erikoistutkija, Sosiaali- ja terveysalan tutkimus- ja kehittämiskeskus 	
		
	Työryhmä voi työnsä tueksi kuulla asiantuntijoita.	

Kustannukset ja rahoitus	
	Työryhmän kustannukset maksetaan momentilta 33.01.01.

Työryhmän kokousten osalta matkakustannusten korvaamiseen sovelletaan valtion virka- ja työehtosopimusta matkakustannusten korvaamisesta. 

Työryhmä kokoontuu virka-ajalla, eikä erillisiä palkkioita makseta. Erillistä ansionmenetyskorvausta ei makseta.	

	Peruspalveluministeri	Paula Risikko	

	
	Hallitussihteeri	Heidi Manns-Haatanen	

LIITTEET	
	-	

JAKELU	
	Päätöksessä mainitut	

TIEDOKSI	
	Valtiosihteeri Oksala
Erityisavustaja Manner-Raappana
Sosiaali- ja terveysministeri Hyssälä
Valtiosihteeri Savolainen
Erityisavustaja Tallavaara
Kansliapäällikkö Välimäki
Etelä-Suomen sosiaalialan osaamiskeskus, Pääkaupunkiseudun sosiaalialan 
osaamiskeskus SOCCA
Helsingin kaupunki, terveyskeskus
Jyväskylän ammattikorkeakoulu, sosiaali- ja terveysala
Kansanterveyslaitos
Päijät-Hämeen sosiaali- ja terveyskuntayhtymä, peruspalvelukeskus
Seinäjoen kaupunki
Sosiaali- ja terveysalan tutkimus- ja kehittämiskeskus 
Suomen Kuntaliitto
Terveyden edistämisen keskus
Sosiaali- ja terveysministeriö
- hallinto-osasto
- perhe- ja sosiaaliosasto
- talous- ja suunnitteluosasto
- terveysosasto
- kirjaamo
- HARE
- viestintäyksikkö